
	Aalisartunut soqutiginnittunut 
cc. Aalisarneq pillugu Siunnersuisoqatigiit 


	2026-mi avataasiorluni qaleralittassanik, nataarnartassanik saarullittassanillu neqeroortitsinissaq



AALISARTUNUT SOQUTIGINNITTUNUT,

Naalakkersuisut ulloq 25. juni 2026 aalajangiipput avataasiortunut pisassiissutit ilaannik aalisartunut soqutiginnittunut neqeroortitsiniarlutik, aalisarneq pillugu Inatsisartut inatsisaat nr. 29, 23. maj 2024-meersumi § 29-mi, imm. 3 naapertorlugu kiisalu aalisarsinnaanermut akuersissutit pisassiissutillu pillugit Namminersorlutik Oqartussat nalunaarutaanni nr. 10-mi, 4. februar 2025-meersumi § 4 naapertorlugit akuersissutinik tunniussinissami arlalinnik piumasaqaateqarlutillu atugassaqartitsisunik. 

Naalakkersuisut qaleralittassat, nataarnartassat saarullittassallu ilaannik neqeroortitsinissamut immikkoortitsisimanerannut tunuliaqutaavoq kissaatigineqarmat avataasiorluni aalisarnermi piginnittuussutsimik siammarterinerunissaq kiisalu aalisartunut nutaanut pingaartumillu inuusuttunut akuunissamik periarfisseerusunneq. Tamatuma saniatigut Aasiannut tunisassiassanik pilersuinerup qaffaaffigineratigut suliffissaqartitsiniarneq qulakkeerniarneqarpoq. Neqeroortitsinissami kissaatigisat taakku piumasaqaatitaat atugassarititaasullu saqqummiunneqarput taakkulu aalisarnermut inatsimmi siunertaasut eqqarsaatersuutigalugit suliaapput.

Aalisartoq pisassiissutinik pissarsinissaminut soqutiginnittoq, sullissivik.gl aqqutigalugu avataasiorluni aalisarnissamut qinnuteqaammik immersuissaaq. Tamatuma saniatigut Aalisarnermut, Piniarnermut, Nunalerinermut Imminullu Pilersornermut Naalakkersui-soqarfimmut nassiunneqassapput atortussat ilannguteqquneqartut kiisalu uppernarsaatit, uunga apn@nanoq.gl imatut nalunaaqutsikkat: Neqeroortitsineq 1 Kitaani avataasiorluni qaleralittassat, saarullittassat nataarnartassallu imaluunniit neqeroortitsineq 2 Kitaani avataasiorluni qaleralittassat aamma 2026-mi Tunumi avataasiorluni saarullittassat”.
 
Qinnuteqaatit Aalisarnermut, Piniarnermut, Nunalerinermut Imminullu Pilersorner-mut Naalakkersuisoqarfimmit tiguneqareersimasussaapput kingusinnerpaamik ulloq 24. juuli 2026-mi naal. 23.59.

Tamatuma kingorna Naalakkersuisut qinnuteqaatit tiguneqarsimasut suliarissavaat.

Neqeroortitsinermi piumasaqaatit pinngitsooranilu naammassisassat pillugit kiisalu pisassiissutit tassunga ilanngullugit ilanngussaq 1-imi paasissutissiissutigineqarput.

Neqeroortitsinissami paasissutissat nalinginnaasut
Aalisarneq pillugu Inatsisartut inatsisaat nr. 29, 23. maj 2024-meersoq naapertorlugu atuutilersinneqarput pisassiissutinik nammineq pigisanik immikkut niuerutigineqarsinnaasut, PNNP taamatullu 2025-mi januaarip aallaqqaataanit Kitaani avataasiorluni qaleralinniarnermi. Tamanna ima isumaqarpoq avataasiornermi qaleralittassat aalisartunut nutaanut agguaanneqarsinnaasut, aalisarnermi pisassiissutit ilaattut. Taamaalilluni aalisartumit pissarsiarineqarsinnaalerput avataasiorluni qaleralittassat ilaat, taakkuli immikkut ittunik atugassaqartitsillutillu piumasaqaatitaqarput. Pisassiissutinit pissarsiassat agguaanneqartartussaapput ukiut qulikkaarlugit.

Taamaalilluni pisassat 75 %-ii aalisarneqartussaapput 25 %-illu ukiumiit ukiumut nikisinneqarsinnaasuullutik. Malugisariaqarporli qaleralittassanut tunngatillugu taakkua 25 %-ii tulaallugit tunineqartussaammata.

Maluginiaqquneqarpoq Naalakkersuisut saarullittassanik nataarnartassanillu ukiumoortumik pisassiisartussaammata, aalisarneq pillugu Inatsisartut inatsisaat malillugu kiisalu aalisarsinnaanermut akuersissutit pisassiissutillu pillugit nalunaarummi § 24 naapertorlugu. § 4 malillugu neqeroortitsinermi matumani aalisarsinnaanermut akuersissuteqartoqarneranut atatillugu piumasaqaatinik malitassanillu saqqummius-sisoqarsimappat, taakku 2027-mi aalisarsinnaanermut akuersissummik qinnuteqan-nginnermi naammassineqarsimasussaammata. Avataasiortunut pisassiissutit aalisarsinnaanermut akuersissutit pisassiissutillu pillugit nalunaarut atuuttoq malillugu ukiumoortumik agguaanneqartartussaapput.	

Kissaataammat aalisartut nutaat avataasiorluni aalisarnermut akuliunnissaat, neqeroor-titsinermi qulakkeerniarneqarpoq inatsisiliornerup iluani nikisitsisinnaanerup qulakkeer-neqarnissaa, taamaaliornikkut aalisartut nutaat aallarnisarsinnaaniassammata ilutigisaanilli qulakkeerniarneqarlunissaaq pisassiissutinik atorluaanerup inuiaqatigiinnut iluaqutaanissaa.

Neqeroortitsineq 1 Kitaani avataasiorluni qaleralittassat, saarullittassat nataar-nartassallu 

Qalerallit 2.468,5 tonsit, saarulliit 1.950 tonsit nataarnallu 166,6 tonsit Kitaani avataasior-tunut pisassiissutissatut 
	Suussuseq
	Aqutsiveqarfik
	Pisassat tonsinngorlugit

	Qalerallit*
	Kitaani1
	2.468,5

	Saarulliit
	Kitaani1
	1.950

	Nataarnat
	Kitaani
	166,6

	Pisassiissutit tamakkerlugit:
	
	


 *PNNP, pisassat agguaanneqartarput pisassanit pissarsiassatut. Pisassiinermut atatillugu 25% -t tulaallugit tunineqartussaapput. 
1 Aqutsisoqarfiup assinga takuuk, ilanngussaq 1-imi.

Allaffissornikkut aqutsinissamik pilersaarut
Naalakkersuisoqarfimmit maluginiaqquneqarpoq saarullinnut qaleralinnullu tunngatillugu allaffissornikkut aqutsinissamik pilersaarusiaqarmat, pilersaarusiallu taakku malinneqar-tussaammata. 
Aqutsinissamik pilersaarutit uani nassaassaapput: Aqutsinissamik pilersaarutit (naalakkersuisut.gl)

Pisassiissutinut neqeroornissamut piumasaqaatit malinneqartussallu
Naalakkersuisut piumasaraat pisassiissutinik agguaanneqartussanik pissarsiniaraanni, aalisartut soqutiginnittut piumasaqaatit atugassarititaasullu makkua naammassi-simassagaat:

· Qinnuteqarfissap nalaani ingerlatseqatigiiffimmik pilersitsisoqareersimasus-saavoq, aalisarnerlu pillugu Inatsisartut inatsisaanni § 9-mi piginnittuussuseq  pillugu aalajangersakkat naapertorlugit 100 %-imik kalaallinit pigineqassaaq	.
· Pingaartinneqassaaq piginnittut qanoq amerlatigineri, ingerlatseqatigiiffiillu amerlanerpaanik piginnittullit salliutinneqassapput aammalu pingaartin-neqarluni piginnittut tamakkerlutik allattorneqarsimaffiata kakkiunneqarsi-manissaa, suminngaanneerfii ilanngullugit, tak. § 9.
· Aalisartup ingerlatseqatigiiffimmilu piginnittut avataasiorluni aalisarnermik
ingerlataqareersuussanngillat, matumani pineqarmat aalisartoq nutaaq avataasiorluni aalisarnermi pisassiissutinik suli pissarsisimanngitsoq. Soraarnerussutisiaqalernissamut ingerlatseqatigiiffimmit piginneqataasoqarsinnaavoq, aalisarnermik ingerlatseqatigiiffinni allani piginneqataareeraluartunik. Taamaaliornikkut piginnittuunerup sapinngisamik siaruarterluarneqarnissaa qulakkeerniarneqarpoq. 
· Aalisartut sinerissamut qanittumi aalisarnermik ingerlataqareersuusinnaapput, tassunga ilanngullugit aalisartut 2024 tikillugu sinerissamut qanittumi raajarniartuusimasut.
· Ingerlatseqatigiiffiup angallatillu aningaasalersugaanerinut uppernarsaatit kakkiunneqassapput ilanngunneqassallutillu angallatip pisassiissutinik atuisussap ingerlanneqarneranut tunngasut, tassunga ilanngullugit paasissutissat angallammik piginnittumut tunngasut imaluunniit pisisussamut tunngasut.
· Angallammik maanna pigisaqanngikkaanni imaluunniit neqeroortitsinerup aalajangiiffigineqannginnerani angallammik pisinissamut isumaqatigiissut inississimanngippat, aalisarnermut inatsimmi § 37 naapertorlugu qaammatit 24-t ingerlaneranni angallammik pisinissaq piviusunngortinniarneqarsinnaavoq, aalisarneq pillugu Inatsisartut inatsisaanni § 9-mi piumasaqaatit naammassisimagaanni angallammik attartornissaq akuerineqarsinnaavoq. Immikkut ittumik akuersissuteqartoqarneratigut angallammik attartortoqarsinnaavoq. Taamaattoqassappat taamatut kissaateqarneq qinnuteqaammi allassimasussaavoq. Angallammik nunami allamiumit pigineqartumik attartornissaq inerteqqutaavoq. Aalisarnermut akuersissutit pisassiissutillu pillugit nalunaarummi attartornissaq pillugu malittarisassat sukumiinerusumik atuarsinnaavatit. 
· Pisassiissutinut qinnuteqaat nassiunneqassaaq, tassunga ilanngullugit paasissutissat angallammut tunngasut, sullissivik.gl -imi qinnuteqarnermi immersugassaq atorlugu: Avataasiorluni aalisarnissamut akuersissummik qinnuteqarit (sullissivik.gl)
· Kakkiunneqassapput 2026-mi pisassiissutit 75 %-iisa tamakkerlugit pisarinis-saannut pilersaarut.
· Kakkiunneqassaaq niuernermut pilersaarut, ukiunut tulliuttunut tallimanut atuuttussaq, tassunga ilanngullugit aallartisarneq angallammillu ingerlatsineq kiisalu qaleralittassiissutit 25 %-iisa tulaassassat sumut tulaassornissaat naatsor-suutigineqarnersoq. Tulaassassat 25 %-imit amerlanerunissaat naatsorsuutigi-neqarpat tamanna ilanngullugu allanneqassaaq. 
· Ukiut siulliit tallimat iluanni aalisartup pisassiissutinit pissarsiani tunisinnaanngilai, aalisartup pisassiissutinit pissarsiani aalisarlugit aallartissimagunigit; piffissami tassani aalisarneq unitsinniarneqarpat, pisassiissutinit pissarsiat Naalakker-suisunut utertinneqartussaapput, tassanngaaniillu nutaamik neqeroorutigine-qartussaallutik.
· Ukiut pingasut ingerlanerani pisassiissutinik aalisartussaatitaaneq naapertorlugu aalisartup pisassiissutit aalisarsimanngippagit, aalisarnermut inatsimmi § 40 naapertorlugu pisassiissutit utertinneqassapput nutaamillu neqeroortitsisoqassalluni. 

Qinnuteqaatinik/neqeroorutinik naliliinissaq
Qinnuteqarnissamut killigititaasoq qaangiuppat, qinnuteqaatit tamarmik suliarineqassapput. Piumasaqaatinik atugassarititaasunillu naammassinninnissamut uppernarsaatinik amigaateqartoqarpat, soorlu atortussat pillugit allassimasumi takuneqarsinnaasutut, pisassiissutissanik agguaassinermi aalisartoq peqataasin-naanavianngilaq. 

Aalisartut tamarmik neqeroortitsinermi piumasaqaatinik naammassinnittut naliliiffigineqartussaapput niuernermut pilersaarutertik tunngavigalugu, tassunga ilanngullugit aningaasalersuineq ingerlatsinerlu kiisalu pisassiissutit tamakkerlugit pisarinissaannut aalisarnermut pilersaarut, pisassiissutini tulaassassat sumut tulaassornissaat ilanngullugit kiisalu nammineq angallammik atorsinnaassusilimmik pisinissamut isumaqatigiissut. Taakkua saniatigut aalisartut naliliiffigineqassapput qanoq amerlatigisut piginnittuuvinnersut tunngavigalugit, ingerlatseqatigiiffiillu amerlanernik piginnittullit salliutinneqartussaapput, piginnittuussutsimik siaruarterinissaq qulakkeerniarlugu kiisalu Kalaallit Nunaanni aalisaarnermi misilittagaqartuuneq aamma aalisartut imminnut naleqqiullutik qanoq inissisimanersut, ataatsimut isigalugu piginnittuussutsip siaruarterneqarnissaa qulakkeerniarlugu.

Tunngavissalimmik naliliisoqarnissaa anguniarlugu qinnuteqartut siuliini taakkar-torneqartunik naammassinnissinnaanerat pointilersuineq atorlugu naliliiffigineqassaaq. Pointilersueriaatsimi 0-2 atorneqassapput, 0= naammassinnippoq, 1= naammaginartumik naammassinnippoq aamma 2= naammaginarluinnartumik naammassinnippoq. Qinnuteqartut tulleriiaarneqassapput pointilersueriaaseq najoqqutaralugu. 

Naalakkersuisut inaarutaasumik aalajangigassaraat aalisartut sorliit avataasiorluni aalisarnermi aallartisarnissamut periarfissinneqassanersut taamalu pisassiissutinik agguaassiffigineqarlutik. Aalisartup piumasaqaatit atugassarititaasullu neqeroortitsi-nermiittut naammassisinnaanngippagit, pisassiissutit Naalakkersuisunut utertinne-qassapput nutaamillu neqerooruteqartitsisoqassalluni. 


 ”Neqeroortitsineq 2 Kitaani avataasiorluni qaleralittassat aamma 2026-mi Tunumi avataasiorluni saarullittassat”.
Kitaani qaleralittassat 2,468,5 tonsit pisassiissutigineqassapput aamma Tunumi avataasiortunut saarullittassat 5.000 tonsit pisassiissutigineqassapput.
	Suussuseq
	Aqutsiveqarfik
	Pisassiissutit tonsinngorlugit

	Qalerallit*
	Kitaani1
	2.468,5

	Saarulliit
	Tunumi, Dorhnip ikkannerani1
	5.000

	Pisassiissutit tamakkerlugit:
	
	


 *PNNP, pisassat agguaanneqartarput pisassanit pissarsiassatut. Pisassiinermut atatillugu 25 % -t tulaallugit tunineqartussaapput. 
1 Aqutsisoqarfiup assinga takuuk, ilanngussaq 1-imi.

Aqutsinissamik pilersaarut
Naalakkersuisoqarfimmit maluginiaqquneqarpoq saarullinnut qaleralinnullu aqutsinissa-mik pilersaaruteqartoqarmat, aqutsinissamillu pilersaarutit malinneqartussaammata. 
Aqutsinissamik pilersaarutit uani nassaassaapput: Aqutsinissamik pilersaarutit (naalakkersuisut.gl)


Pisassiissutinut neqeroornissamut piumasaqaatit malinneqartussallu
Naalakkersuisut piumasaraat pisassiissutinik agguaanneqartussanik pissarsiniaraanni, aalisartut soqutiginnittut piumasaqaatit atugassarititaasullu makkua naammassisimassagaat:

· Qinnuteqarfissap nalaani ingerlatseqatigiiffimmik pilersitsisoqareersimasus-saavoq, aalisarnerlu pillugu Inatsisartut inatsisaanni § 9-mi piginnittuussuseq  pillugu aalajangersakkat naapertorlugit 100 %-imik kalaallinit pigineqassaaq 
· Pingaartinneqarpoq piginnittut tamakkerlutik allattorneqarsimaffiata kakkiunneqarsimanissaa, suminngaanneerfii ilanngullugit, tak. § 9. Qinnuteqaatip suliarineqarnissaani pingaartinneqassaaq piginnittut amerlassusaat. Soraarnerussutisiaqalernissamut ingerlatseqatigiiffiit piginnittooqataasinnaapput.
· Aalisartut avataasiorluni aalisarnermik ingerlataqareersimasuusinnaapput, ingerlatseqatigiiffilli pilersinneqaqqammersuussaaq, ullumikkut avataasiorluni aalisarnermit pisassinneqarsimanngitsoq – piginnittullu nutaat peqataaffigisaat.
· Ingerlatseqatigiiffiup angallatillu qanoq aningaasalersugaaneri pillugit uppernarsaatinik kakkiussisoqassaaq kiisalu angallatip pisassiissutinik aalisartussap ingerlanneqarneranik paasissutissat, tassunga ilanngullugit angallammik piginnittuuneq pillugu imaluunniit pisiarinissaanik pilersaarutit pillugit paasissutissat.
· Angallammik maanna pigisaqanngikkaanni imaluunniit neqeroortitsinerup aalajangiiffigineqannginnerani angallammik pisinissamut 31. december 2026-p tungaanut aalisarnermik inatsimmi § 9 naapertorlugu piffissaliisoqarsinnaavoq angallammik pisinissamut piumasaqaatinik naammassinnittumik. Immikkut ittumik akuersissuteqartoqarneratigut angallammik attartortoqarsinnaavoq. Taamaattoqassappat taamatut kissaateqarneq qinnuteqaammi allassimasussaavoq. Angallammik nunami allamiumit pigineqartumik attartornissaq inerteqqutaavoq. Aalisarnermut akuersissutit pisassiissutillu pillugit nalunaarummi attartornissaq pillugu malittarisassat sukumiinerusumik atuarsinnaavatit. 
· Pisassiissutinut qinnuteqaat nassiunneqassaaq, tassunga ilanngullugit paasissutissat angallammut tunngasut, sullissivik.gl -imi qinnuteqarnermi immersugassaq atorlugu: Avataasiorluni aalisarnissamut akuersissummik qinnuteqarit (sullissivik.gl)
· Kakkiunneqassapput 2026-mi pisassiissutit 75 %-iisa tamakkerlugit aalisarne-qarnissaannut pilersaarut.
· Avataasiorluni qaleralittassat 25 %-ii tulaassatut tuniniarneqartussat Aasiannut tulaanneqartussaapput. Tassunga pilersaarut kakkiunneqassaaq.
· 2026-mi ukiunilu tulliuttuni qulini Aasianni ukiumut suliffissat sapinngisamik amerlanerpaat qulakkeerniarneqassapput, pisassiissutinit pissarsiat pigineqarnerani. Suliffissaqartitsiniarneq taamalu neqeroortitsinermut tunngaviusoq malinneqanngippata pisassiissutit utertinneqassapput nutaamillu neqeroortitsisoqassalluni. Taamaattumik qinnuteqaammi takuneqarsinnaasussaavoq tunisassiornissamut pilersaarut malillugu ukiumut suliffissat qassit naatsorsuutigineqarnersut.
· Aalisartup pisassiissutit pissarsiani atuisussaatitaaneq naapertorlugu ukiut pingasut iluanni pisarisimanngippagit pisassiissutit utertinneqassapput nutaamillu neqeroortitsisoqassalluni, tak. Aalisarnermut inatsimmi § 40.

Qinnuteqaatinik/neqeroorutinik naliliinissaq
Qinnuteqarnissamut killigititaasoq qaangiuppat, qinnuteqaatit tamarmik suliarineqassapput. Piumasaqaatinik atugassarititaasunillu naammassinninnissamut uppernarsaatinik amigaateqartoqarpat, soorlu atortussat pillugit allassimasumi takuneqarsinnaasutut, pisassiissutissanik agguaassinermi aalisartoq peqataasinnaajunnaassaaq. 

Neqeroortitsinermi aalisartut piumasaqaataasunik naammassinnittut tamarmik peqataassapput taakkulu aalisarnermut pilersaarutaat tunngavigalugit naliliisoqartussaavoq, tassunga ilanngullugit angallatip aningaasalersugaanera ingerlanneralu kiisalu pisassiissutit tamakkerlugit aalisarnissaannut aalisarnermut pilersaarut, tulaassassatut tuniniagassat pisussaaffigisat qanoq annertutigisut Aasiannut tulaanneqassanersut kiisalu Aasianni suliffissaqartitsiniarnermi ukiumut suliffissat qanoq amerlatiginissaannut pilersaarut.


































Ilanngussaq 1. Aqutsiveqarfik, ilanngussaq
Kitaani avataasiornermi qaleralittassat nataarnartassallu
	Aqutsiveqarfik:
	Sumiiffimmut nassuiaat:

	Kitaani
	Aalisarfigineqarsinnaasup ilaa, basisliniap avataaniittumi, 3 sømilit avataaniittoq, avannarpasissutsip 78°10’-p aamma avannarpasissutsip 59°00’-p kippasissutsillu 44°00’-ip akornanniittoq kiisalu aalisarfigineqarsinnaasup ilaa avannarpasissutsip 59°00’-ip kujataaniittoq kippasissutsillu 42°00’-llu kitaaniittoq. 



Kitaani avataasiorluni aalisarneq
	Aqutsiveqarfik
	Sumiiffimmut nassuiaat

	Kitaata avannarpasinnerusortaani (NAFO 1A-1C)
	Sumiiffik avannarpasissutsip 64°15’-p avannaaniippoq avannarpasissutsillu 78°10’-llu kujataaniilluni, imartap oqartussaaffigisap killeqarfiata avataaniittoq (basisliniamiit 3 sømilinik ungasissusilimmiittoq)
 Aalisarsinnaaffimmut killeqarfiup tungaanut (Kalaallit Nunaata sineriaata avammut killeqarfia).

	Kitaata kujasinnerusortaani (NAFO 1D-1-p)
	Sumiiffik avannarpasissutsip 64°15’-p kujataaniittoq imartamut killeqarfiup avataaniittoq (basisliniamit 3 sømilinik ungasissusilimmiittoq) kippasissutsip 44°00’-ip tungaanut aamma tassanngaanniit kujammut avannarpasissutsip 59°00’-p tungaanut, kujammut imartami aalisarfiusinnaasup killeqarfiata tungaanut kippasissutsimut 42°00’-mut aamma tassanngaaniit kujammut imartami aalisarfiusinnaasup killeqarfiata tungaanut (Kalaallit Nunaata sineriaata avammut killeqarfia)



Tunumi avataasiorluni saarullinniarneq
	Aqutsiveqarfik
	Sumiiffimmut nassuiaat

	Dohrnip ikkannertaa
	Sumiiffik tassaavoq kippasissutsip 27° -ip kitaaniittoq (kimmut tukimukartumi) imartap avammut killeqarfiata avataaniittoq (basisliniamit 3 sømilit  avataaniittoq) aalisarsinnaanermut killeqarfiup tungaanut (Kalaallit Nunaata sineriaata avammut killeqarfia) kujammut avannarpasissutsip 63°45’ -p tungaanut (allorniusami sanimukaartumit avannarpasinnerusoq) kippasissutsillu 35°15’-p tungaanut (allorniusami tukimukartumi).

	Tunup kujasinnerusortaa
	Sumiiffik tassaavoq avannarpasissutsip 63°45’-p kujataaniittoq (allorniusami tukimukartumi) aamma kippasissutsimi 35°15-mi (kimmukaartumi) imaatigut killeqarfiup avataaniittoq(basisilianiamit 3 sømilinik ungasitsigisumiittoq) aalisarsinnaanermut killeqarfiup tungaanut (Kalaallit Nunaata sineriaata avammut killeqarfia) kujammut kippasissutsip 42°-p tungaanut (tukimukaartup kitaani) avannarpasissutsillu 59°N -p tungaanut( sanimukaartup avannaani) kiisalu kangimut 44°V-p tungaanut(kimmukaartumi)






Kinguliani asseq takuuk.
Takussutissaq 1. Kalaallit Nunaat, titarnerup aappalaartup amitsup malunnarsisippaa sinerissap avammut killeqarfia (EEZ) naalagaaffinnut kiisalu titarnerup kittorartaartup malunnarsisippaa sumiiffiit sinerissamut qanittut. Tunumi aqutsisoqarfiit pingasuusut titartarneqarsimapput titarnermik qernertumik silittumik. Tunu ICES-ip- siunnersuisoqarfiinut aggulunneqarsimavoq (qasertumik qaamasumik titarnilik) Kitaalu NAFO-p aqutsisoqarfiinut aggulunneqarsimavoq (qasertumik qaamasumik titarnilik) titarnerup aappalaartup silittup malunnartillugu avataasiorluni aalisarfimmi aqutsisoqarfiit marluusut akornanni immikkoortitsineq.

